Heidi Korva 2.1.2020
Ilmastokompensoituja etelänmatkoja ja sijoitussalkkuja, vastuullinen vaatemallisto, hiilineutraali muuttofirma ja vapaan lehmän maitoa… Tein syksyllä yhden viikon ajan listaa vastuullisuuskampanjoista, jotka osuivat silmiini eri kanavissa. Kyllä, nämä kaikki olivat esillä Hesarin etusivuilla, ulkomainonnassa, mediassa jne. Yhden viikon aikana.
Enää ei voi valittaa, että yritykset olisivat Suomessa vastuullisuuteen liittyen liian hiljaa. Nyt on rohkeutta, ja nyt on kampanjoita. Vastuullisuusviestintä on tullut yritysviestintään jäädäkseen.
Mitä tapahtuu seuraavaksi? Täyttyykö Hesarin etusivu vuoden 2020 aikanakin yhtä monta kertaa yritysten vastuullisuusviesteistä kuin tänä vuonna? Vai huomaavatko yritykset, että tarvitaan muutakin?
Kurkkasin kristallipalloon. Tässä ennustukseni.
1) Paine lähteä liikkeelle vastuullisuusviestinnässä on kova, mutta moni yritys epäröi vieläkin, milloin ja miten se kannattaisi tehdä.
Vinkkini epäröiville kuuluu: ensin kriittinen katsaus omaan tekemiseen. Jos teot eivät vielä ole kummoisia, ei kannata käyttää suuria sanojakaan. Viestinnän voi silti aloittaa, sillä linjauksissa, tavoitteissa ja työn alkuvaiheissakin riittää kertomista. Pidemmän päälle teot sitten ratkaisevat; kuinka uskottava on todellisuus sanojen takana?
2) Nekin, jotka ovat jo aloittaneet viestinnän, miettivät miten vastuullisuudesta voisi kertoa entistä kiinnostavammin ja monipuolisemmin.
Viestintä ei ole enää yksittäisiä kampanjamaisia nostoja tai somepostauksia, sillä yritykset huomaavat, että vastuullisuusviestintään tarvitaan myös syvyyttä.
3) Viestintä ja kampanjat leviävät entistä enemmän muuallekin kuin Hesarin etusivulle.
Vastuullisuusviestintä ei enää ole mikään muusta viestinnästä erillään oleva saareke vaan yhä useammin luonteva osa yrityksen muuta viestintäsuunnitelmaa. Erityisesti yritykset aktivoituvat omissa kanavissaan – ja tämä on hyvä, sillä myös asiakkaat etsivät tietoa tuotteista ja palveluista online. Asiakkaan huomion voi saada yksittäisellä kampanjalla ja julistuksella, mutta luottamusta sillä ei vielä voiteta. Jos vastuullisuus loistaa poissaolollaan yrityksen/brändin arkiviestinnässä, kuluttajien epäluulo herää: mikä on todellisuus juhlavien puheiden takana?
4) Vastuullisuudesta uskalletaan viestiä entistä rennommin.
Vastuullisuus ei ole enää vain julistavaa ja kuivakan informoivaa vaan myös nokkelaa, jopa räväkkää. Kun viestinnän perusta on kunnossa, ja teot vastaavat sanoja, on brändillä varaa myös revitellä. Jos haluaa huomiota, niin on revittelyä tarvitaankin, sillä varovaisuudella ja varman päälle ottamisella ei enää erotu.
5) Vuoden 2020 aikana näemme enemmän ”finlaysoneita”.
Tämä vuosi tuo julkisuuteen uusia yrityksiä, jotka uskaltavat ottaa kantaa yhteiskunnalliseen keskusteluun – myös muuten kuin Prideen osallistumalla. Asiakkaat kiittävät, sillä he haluavat boostata brändejä, jotka jakavat heidän kanssaan samanlaisen arvomaailman.
Kaipaatko apua yritysvastuun viestimiseen? Tutustu palveluihini tai tule mukaan Alma Talentin koulutukseen.
Kategoriassa: Blogi Avainsanoilla: vastuullisuusviestintä, viestintä, yritysvastuu 2020, yritysvastuun viestintä